[Urbanus Episcopus servus servorum Dei, dilecto filio Cluniacensi Abbati Salutem et Apostolicam Benedictionem. Justis petentium desideriis dignum est nos facilem præbere consensum, et vota, quæ à rationis tramite non discordant, effectu prosequente complere. Eapropter, dilecte in Domino fili, tuis iustis postulationibus grato concurrentes assensu, Capellaniam Ecclesiæ sancti Viviani de Brolletto cum pertinentiis ejus, quam Ademarus Xantonensis Episcopus venerabili fratri nostro Theobaldo nunc Hostiensi Episcopo et tunc Abbati Cluniacensi, et per eum successoribus ejus, de consensu dilectorum filiorum nostrorum I. Decani. R. Archidiaconi, et Canonicorum Ecclesiæ suæ rationabiliter assignavit, ita quod ipse et quicumque successores ipsius, vel per se, vel per procuratorem suum, Capellanum in ipsa Ecclesia institueret, sine controversia possidet; auctoritate Apostolica confirmamus, et præsentis scripti patrocinio communimus. Statuentes ut nulli omninò hominum liceat hanc paginam nostræ confirmationis infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei et Beatorum Petri et Pauli Apostolorum ejus se noverit incursurum. Datum Veronæ XII. Kalendas Aprilis.]